Memorial Joan Gomis 2020 | Mans Unides
Inici Memorial Joan Gomis 2020
Aquest any, en plena crisi de la COVID-19, es fa palesa més que mai la importància dels periodisme solidari, capaç de visivilitzar les iniciatives socials que donen suport als col·lectius que pateixen més les desigualtats i les situacions de crisi.
El Memorial Joan Gomis es convoca per a mantenir viva la memòria de Joan Gomis i el seu compromís a favor de la pau, els drets humans i l'eliminació de la pobresa, l'exclusió social i les desigualtats. Aquesta tasca la va desenvolupar com a dirigent i promotor de diverses iniciatives cíviques i asociacions, especialment en la presidència de Justícia i Pau. També a través dels seus llibres i col·laboracions en mitjans.
Està convocat per les següents entitats: Justícia i Pau, Cristianisme i Justícia, FundiPau, Mans Unides, Fundació Cultura de Pau, Facultat de Comunicació Blanquerna-URL, Lafede.cat, Catalunya Religió, el Col·legi de Periodistes de Catalunya i les revistes El Ciervo i Foc Nou. Compta amb el suport econòmic del Fons Català de Cooperació al Desenvolupament.
El Memorial inclou dues modalitats:
1.- Obres periodístiques (en català o castellà) escrites o audiovisuals de qualsevol gènere (article, entrevista o reportatge), inèdites o publicades. Si són obres publicades, no podran ser anteriors a l'1 de gener de 2019. Les obres han de fer visible i informar sobre l'acció de persones, institucions o col·lectius que lluitin contra les desigualtats, la pobresa i l'exclusió social. També que destaquin el seu compromís o tasca a favor de la solidaritat, la pau, els drets humans i l'entesa entre cultures i religions. Les obres escrites han de tenir una extensió màxima de 5.000 paraules. Les peces audiovisuals han de tenir una durada màxima d'una hora. Si es presenta més d'una obra, el màxim és 2 per persona o entitat.
2.- Trajectòries periodístiques de persones, institucions, mitjans, programes, seccions o iniciatives que mostrin compromís amb els valors del Memorial. Qualsevol persona podrà presentar candidatura pròpia o de tercers. S'ha d'enviar un únic document amb una breu biografia o descripció històrica de la trajectòria, amb la finalitat de mostrar els mèrits, acompanyada d'informació complementària o enllaços web que es considerin necessaris.
Les candidatures per a totes dues modalitats han de lliurar-se a través d'aquest formulari. El termini d'admissió de candidatures finalitza el 15 de juliol de 2020.
El premi per a cada modalitat està dotat amb 1.500 euros. Els premiats també rebran un diploma i una il·lustració pintada per Joan Gomis.
El jurat està format per representants de cada entitat convocant i està presidit per un membre de la família de Joan Gomis. El seu veredicte és inapel·lable. No es retornen originals presentats ni es manté correspondència amb els premiats. Contacte: memorialjoangomis@gmail.
El lliurament de premis tindrà lloc en un acte públic durant el mes de novembre de 2020.
En Joan Gomis Sanahuja, nascut al 1927, va ser president de Justícia i Pau Barcelona des de 1976 ﬁns a la seva mort l'any 2001. També va presidir la Comisión General de Justicia y Paz de España, la Federació Catalana d'ONG per al Desenvolupament i la Federació Catalana d'ONG per la Pau. Va ser un dels impulsors de la creació del Fons Català de Cooperació al Desenvolupament, i en va ser vicepresident de 1986 a 1991.
Va participar en diverses missions de drets humans a Amèrica, Àsia i Àfrica. També va ser director de l'ICESB (Institut Catòlic d'Estudis Socials). El 1951 fou un dels fundadors de la Revista El Ciervo, de la qual va ser subdirector ﬁns al 1971. Va col·laborar en diversos mitjans de comunicació i va publicar llibres com Un jueu a Natzaret, León rugiente, Desitjada Sumatra, La lluita pels drets humans i Memòries cíviques.
Joan Gomis també va dedicar-se a la il·lustració gràﬁca i a la pintura. Entre altres distincions va rebre els premis Carles Cardó i Francesc Eiximenis de narrativa, el Serra i Moret d'assaig, i el Memorial Joan XXIII, per la seva tasca a favor de la pau.
Deixa les teves dades per estar al dia de les últimes novetats de Mans Unides